
Na temelju članka 113. Zakona o gospodarenju otpadom (NN 84/21, 142/23) i članka 34. Statuta Grada Čazme (Službeni vjesnik broj 13/21, 39/25), Gradsko vijeće Grada Čazme na svojoj __. sjednici održanoj dana __. __ 2026. godine, donosi

ODLUKU
o sprječavanju odbacivanja otpada u okoliš na području grada Čazme

I. OPĆE ODREDBE 
Članak 1.
          Ovom Odlukom određuju se mjere za sprječavanje protuzakonitog odbacivanja otpada u okoliš i mjere uklanjanja otpada odbačenog u okoliš.
Članak 2.
          Protuzakonitim odbacivanjem otpada smatra se odbacivanje otpada na način protivan pozitivnim propisima Republike Hrvatske, a posebno:
- krupni (glomazni) otpad ostavljen na javnoj površini ili drugdje u okoliš,
- opasni i građevinski otpad odbačen na javnim površinama ili drugdje u okoliš,
- svaki otpad koji nije odložen u skladu s Odlukom o načinu pružanja javne usluge sakupljanja komunalnog otpada na području Grada Čazme i Odlukom o komunalnom redu,
- svaki drugi otpad odbačen na javnoj površini ili drugdje u okoliš.

II. MJERE SPRJEČAVANJA NEZAKONITOG ODBACIVANJA OTPADA

Članak 3.

          Mjere sprječavanja nezakonitog odbacivanja otpada su:
1. uspostava sustava za zaprimanje obavijesti o nezakonito odbačenom otpadu,
2. uspostava sustava evidentiranja lokacija odbačenog otpada,
3. redoviti nadzor područja grada Čazme,
4. postavljanje znakova upozorenja i sustava video nadzora,
5. informativne aktivnosti u svezi gospodarenja otpadom.


Članak 4. 
Sustav za zaprimanje obavijesti o nezakonito odbačenom otpadu uspostavljen je:
- putem mrežne stranice www.komunalije.hr u za to posebno označenoj rubrici „Prijava divljeg odlagališta otpada“, s priloženim obrascem prijave, koju je dužno na svojim web stranicama održavati komunalno društvo koje na području Grada pruža javnu uslugu sakupljanja i prijevoza komunalnog otpada;
- putem pristupa aplikaciji „Evidencija lokacija odbačenog otpada“ https://eloo.haop.hr/public/,
-putem elektroničke pošte na adresu komunalni-redar@cazma.hr ili na adresu cazma@cazma.hr, putem poštanske pošiljke ili osobno na adresu: Grad Čazma, Trg Čazmanskog kaptola 13, 43240 Čazma.

Članak 5.
          Sustav evidentiranja lokacija odbačenog otpada uspostavlja se sukladno propisima putem službe komunalnog redarstva koji vodi Evidenciju lokacija onečišćenih otpadom na području Grada Čazme. 
          U Evidenciju iz stavka 1. ovog članka unose se podaci o lokacijama onečišćenih otpadom, vrsti odbačenog otpada, procijenjenoj količini odbačenog otpada te poduzetim mjerama u cilju sanacije lokacije onečišćene odbačenim otpadom i zbrinjavanja odbačenog otpada.
          Evidencija iz stavka 1. ovog članka na odgovarajući način vodi se i kroz aplikaciju ELOO koja predstavlja višekorisnički sustav za prijavu i pregled odbačenog otpada, radi evidentiranja statusa postupanja komunalnog redara po pojedinoj prijavi.

Članak 6.
          Redoviti nadzor područja grada Čazme radi utvrđivanja postojanja odbačenog otpada, provodi komunalni redar Grada najmanje dvaput godišnje. O obavljenom nadzoru sastavlja se zapisnik.
          Ukoliko je tijekom redovitog nadzora iz stavka 1. ovog članka uočeno nezakonito odbacivanje otpada, zapisniku se prilaže i foto-dokumentacija lokacije onečišćene otpadom čiji se podaci unose u Evidenciju iz članka 5. ove Odluke. 
          Po utvrđenom stanju iz zapisnika poduzimaju se zakonom i ovom Odlukom propisane mjere u cilju sanacije predmetnih lokacija. 

Članak 7.
          U slučaju evidentiranja lokacija na kojima je uočeno učestalo odbacivanje otpada u okoliš, preporuča se provesti pojačane mjere sprječavanja nezakonitog odbacivanja otpada postavom znakova upozorenja o zabrani odbacivanja otpada, uspostavom sustava video nadzora, postavljanjem fizičkih barijera pristupu određenoj lokaciji te učestalijim nadzorom na lokaciji.
          Postavljanje fizičkih barijera iz stavka 1. ovog članka odobrava upravni odjel Grada nadležan za poslove komunalnog redarstva.
          Fizičke barijere iz stavka 1. ovog članka mogu biti žičane ograde, betonski blokovi i druge slične prepreke.
Članak 8.
          Grad Čazma provodi edukativno-informativne aktivnosti u svezi gospodarenja otpadom na svojem području: 
- objavom informacija na službenim web stranicama Grada http://www.cazma.hr i trgovačkog društva Komunalije d.o.o. https://www.komunalije.hr/.
- izobrazbom javnosti te objavom informacija o gospodarenju otpadom, tiskano i elektronički.
          Godišnje izvješće o provedbi izobrazno-informativnih aktivnosti za prethodnu godinu, Grad dostavlja nadležnom ministarstvu putem mrežne aplikacije, sukladno zakonskim odredbama.
Članak 9.
          Pod građevnim otpadom smatra se otpad koji je nastao aktivnostima rušenja i/ili građenja i/ili rekonstrukcije objekta, uključujući asfalt te zemlju iskopanu s onečišćenih lokacija.
          Radi uvida u način zbrinjavanja građevnog otpada na području Grada, Investitor je dužan po zahtjevu komunalnog redara dostaviti na uvid izvod iz projekta u kojem su vidljive količine iskopanog, srušenog i/ili materijala preostalog nakon građenja te dokaznice o njegovu zbrinjavanju.
          Komunalni redar će nakon usporedbe količina otpada iz projekta, sa količinama u dostavnicama, sastaviti zapisnik te će, ukoliko utvrdi da je investitor propisno zbrinuo otpad iz stavka 1. ovog članka, isti proslijediti na znanje u nadležni odjel za izdavanje dokumenata prostornog uređenja i građenja. 
          Ukoliko komunalni redar utvrdi nesrazmjer između projektiranih i prijavljenih zbrinutih količina građevnog otpada, a koje investitor ne može opravdati odgovarajućom dokumentacijom, kaznit će ga novčanom kaznom za nepropisno odlaganje građevnog otpada.
          Ukoliko utvrdi da je investitor iz stavka 5. ovog članka pravna osoba te da nije propisno zbrinuo otpad iz stavka 1. ovog članka, obavijestiti će o navedenom inspektora zaštite okoliša uz dostavu cjelokupne prikupljene dokumentacije o količinama otpada. 

Članak 10.
          Komunalni redar ukoliko primijeti da subjekt koji se bavi prijevozom otpada sakupljenim iz kućanstva, neovisno radi li se o legalnom ili nelegalnom prijevozu otpada, uzima u posjed otpad od fizičke osobe, ovlašten je provjeriti:
1. dokumentaciju o pošiljci otpada preuzetoj na prijevoz
2. posjeduju li dozvolu za gospodarenje otpadom
3. upravlja li reciklažnim dvorištem
4. je li upisan u Očevidnik osoba koje obavljaju djelatnost gospodarenja otpadom kao sakupljač otpada ili oporabitelj bez dozvole ili kao trgovac otpadom koji može preuzeti otpad u posjed
5. je li preuzimanje određenog otpada u posjed dopušteno propisom koji se uređuju posebne kategorije otpada
6. je li prijevoznik otpada upisan u odgovarajuću evidenciju prijevoznika otpada, odnosno posjeduje li odgovarajuću dozvolu za sakupljanje i/ili prijevoz otpada. 
          Ukoliko prijevoznik neovisno o postojanju dozvole, posluje protivno odredbama članka 5. Zakona o gospodarenju otpadom (NN 84/21) kojim se propisuju temeljni zahtjevi gospodarenja otpadom da se isto provodi na način kojim se ne ugrožava zdravlje ljudi i ne uzrokuju štetni utjecaj na okoliš, nebitna je količina i vrsta otpada koju isti prevozi i koja se može smatrati neznatnom u prometu otpadom budući da isti djeluje protuzakonito.
          Radi provjere urednosti zbrinjavanja otpada, komunalni redar je ovlašten subjekte iz stavka 1. ovog članka otpratiti do mjesta zbrinjavanja otpada.

III. MJERE UKLANJANJA NEZAKONITO ODBAČENOG OTPADA
Članak 11.
          Komunalni redar provodi nadzor nad primjenom Zakona o gospodarenju otpadom i propisa donesenih na temelju tog Zakona u dijelu koje se odnosi na javnu uslugu sakupljanja komunalnog otpada, spaljivanja otpada od strane fizičkih osoba te nepropisno skladištenje, ostavljanje, odbacivanje ili odlaganje otpada od strane fizičke osobe ili nepoznatih osoba protivno Zakonu o gospodarenju otpadom, osim ako odredbama navedenog Zakona nije drugačije određeno.
          Komunalni redar ovlašten je utvrditi identitet fizičke osobe počinitelja odbacivanja otpada uvidom u osobni identifikacijski dokument ili na drugi odgovarajući način.
          Fizička osoba počinitelj otpada dužna je na zahtjev predočiti na uvid komunalnom redaru osobni identifikacijski dokument radi utvrđivanja identiteta počinitelja odbacivanja otpada. 
          Ako fizička osoba počinitelj odbacivanja otpada na zahtjev komunalnog redara ne predoči na uvid osobni identifikacijski dokument radi provjere identiteta, komunalni redar je ovlašten zatražiti pružanje pomoći od djelatnika ministarstva nadležnog za unutarnje poslove radi utvrđivanja identiteta počinitelja odbacivanja otpada. 
          Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, nije poznat, odnosno ako osoba koja, sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u svezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

Članak 12.
          Radi provedbe mjera za uklanjanje nezakonito odbačenog otpada, komunalni redar rješenjem naređuje uklanjanje otpada osobi koja je nepropisno uskladištila, ostavila, odbacila i/ili odložila otpad (u daljnjem tekstu: izvršenik).
          Ako osoba koja je nepropisno uskladištila, ostavila, odbacila i/ili odložila otpad nepoznata, komunalni redar rješenjem naređuje uklanjanje otpada vlasniku nekretnine na kojoj je nepropisno uskladišten, ostavljen, odbačen i/ili odložen otpad ili posjedniku nekretnine ako vlasnik nekretnine nije poznat ili osobi koja sukladno posebnim propisima upravlja određenim područjem (dobrom), ako je otpad odložen na tom području (dobru) ili osobi koju je zatekao da odbacuje otpad izvan lokacije gospodarenja otpadom ili osobi za koju se može dokazati da je otpad odbacila izvan lokacije gospodarenja otpadom (u daljnjem tekstu: izvršenik).
          Rješenjem iz st. 1. ili 2. ovog članka određuje se: lokacija i procijenjena količina otpada, obveznik uklanjanja otpada te obveza uklanjanja otpada predajom ovlaštenoj osobi za gospodarenje tom vrstom otpada u roku od 30 dana od primitka pismena.
          Rok iz st. 3. ovog članka može biti i dulji, ovisno o količini otpada koji je potrebno ukloniti, no isti ne može biti duži od šest mjeseci.
          Protiv rješenja iz st. 1. ili 2. ovog članka može se izjaviti žalba nadležnom upravnom tijelu županije.
          Uklanjanjem otpada u roku određenom rješenjem iz st. 1. ili 2. ovog članka, komunalni redar utvrđuje ispunjavanje obveze određene rješenjem. 
          Ukoliko komunalni redar utvrdi da obveza određena rješenjem iz stavka 1. ili 2. ovog članka nije izvršena, Grad je dužan osigurati uklanjanje tog otpada predajom ovlaštenoj osobi za gospodarenje tom vrstom otpada na trošak izvršenika.
          Sukladno stavku 7. ovog članka, Grad ima pravo na naknadu troškova uklanjanja otpada od izvršenika, koji postupak provodi odjel nadležan za pravne poslove po zaprimanju cjelokupne dokumentacije od komunalnog redara (pravomoćno i izvršno rješenje o uklanjanju, trošak uklanjanja otpada te druge podatke po potrebi).

Članak 13.

          Otpad odbačen u okoliš može se uklanjati i putem akcija prikupljanja otpada.
          Pravna i fizička osoba - obrtnik može u suradnji s osobom koja posjeduje dozvolu za gospodarenje otpadom ili je upisana u Evidenciju kao sakupljač otpad ili kao oporabitelj bez dozvole ili kao trgovac koji je ovlašten preuzeti otpad u posjed, organizirati akciju prikupljanja određenog otpada u svrhu provedbe sportskog, edukativnog, ekološkog ili humanitarnog sadržaja.
          Prije početka akcije potrebno je obavijestiti nadležni upravni odjel Grada o održavanju akcije.
          Osoba koja organizira akciju prikupljanja otpada obvezna je u roku od osam dana od završetka akcije dostaviti nadležnom upravnom odjelu Grada izvješće o provedenoj akciji koje sadrži sljedeće podatke: vrijeme trajanja akcije, vrste i količine otpada koje su prikupljene, osobe kojima je otpad predan na daljnje gospodarenje.
          Nadležni upravni odjel Grada dostavlja izvješće o provedenim akcijama prikupljanja otpada na svojem području nadležnom ministarstvu do 31. ožujka tekuće godine za prethodnu kalendarsku godinu. 
Članak 14.

          Ukoliko je otpad odbačen na javnoj površini kojom upravlja Grad, trgovačko društvo Komunalije d.o.o., kao davatelj javne usluge sakupljanja komunalnog otpada na području
Grada Čazme (u daljnjem tekstu: davatelj javne usluge) će odmah po saznanju, bez odlaganja isti ukloniti u sklopu svojih redovnih aktivnosti, po nalogu komunalnih redara Grada, a najdulje u roku od 60 dana.
          Sukladno Zakonu o poljoprivrednom zemljištu (NN 20/18, 115/18, 98/19, 57/22 i 136/25) i obvezi jedinica lokalne samouprave da održavaju poljoprivredna zemljišta u vlasništvu Republike Hrvatske, ukoliko ista nisu dana u zakup te radi zaštite poljoprivrednog zemljišta od oštećenja, davatelj javne usluge će odmah po saznanju, bez odlaganja ukloniti otpad sa poljoprivrednih zemljišta i putova u vlasništvu Republike Hrvatske u sklopu svojih redovnih aktivnosti, po nalogu komunalnog redara Grada Čazme.
          Nakon cjelovitog uklanjanja otpada u smislu potpune sanacije prostora iz stavaka 1. i 2. ovog članka, davatelj javne usluge će, uz račun za uslugu odvoza i zbrinjavanja otpada dostaviti podatke Gradu za potrebe sustava evidentiranja lokacija odbačenog otpada.

Članak 15.

          Za sve što nije propisano ovom Odlukom primijeniti će se odredbe Zakona o gospodarenju otpadom.
Članak 16.

          U provedbi nadzora, u slučaju povrede odredaba ove Odluke, komunalni redar će, sukladno članku 239. stavku 1. točki 1. Prekršajnog zakona (NN 107/07, 39/13, 157/13, 110/15, 70/17, 118/18, 114/22), izdati obvezni prekršajni nalog.

IV. ZAVRŠNE ODREDBE
Članak 17. 
          Sredstva za provedbu svih mjera iz ove Odluke osiguravaju se u proračunu Grada Čazme. 
Članak 18.
          Stupanjem na snagu ove Odluke prestaje važiti Odluka o sprječavanju odbacivanja otpada na području Grada Čazme (Službeni vjesnik, br. 29/22).
Članak 19.
          Ova Odluka stupa na snagu osam dana od dana objave u Službenom vjesniku Grada Čazme. 

                                                                                                   Predsjednik Gradskog vijeća 
                                                                                                                   Igor Grčić

